钦定古今图书集成/方舆汇编/边裔典/第029卷 > 《敕新罗王金重熙书》前人
## 钦定古今图书集成/方舆汇编/边裔典/第029卷 > 《敕新罗王金重熙书》前人

敕新罗王金重熙、金献章及僧冲虚等至，省表兼进
献及进功德，并陈谢者，具悉。卿一方贵族，累叶雄材，
秉忠孝以立身，资信义而为国，代承爵命，日慕华风，
师旅叶和，边疆宁泰。况又时修职贡，岁奉表章，进献
精珍，忠勤并至，功德成就，恭敬弥彰，载览谢陈，并用
嘉叹。沧波万里，虽隔于海隅；丹悃一心，每驰于阙下，
以兹叹赏，常属寝兴，勉弘始终，用副朕意。今遣金献
章等归国，并有少信物，具在《别录》。卿母及妃并副王
宰相以下，各有赐物，至宜领之。冬寒，卿比平安好，卿
母比得如宜。官吏将士百姓僧道等各家存问，遣书
指不多及。